Γιώργος Καραϊβάζ

Ο Γιώργος Καραϊβάζ (Καλλίφυτος Δράμας, 27 Νοεμβρίου 1968 - Άλιμος, 9 Απριλίου 2021) ήταν Έλληνας δημοσιογράφος, που δολοφονήθηκε, έξω από το σπίτι του από άγνωστους, μέχρι στιγμής, δράστες.Δολοφονία του δημοσιογράφου Γ. Καραϊβάζ: Και χαριστική βολή, αφού τον γάζωσαν με τουλάχιστον 20 σφαίρες

 Βιογραφικά στοιχεία 
Γεννήθηκε το 1968 στην Καλλίφυτο του νομού Δράμας, όπου και μεγάλωσε. Μετά την αποφοίτησή του από το Λύκειο, μετεγκαταστάθηκε στην Αθήνα και ξεκίνησε να εργάζεται ως δημοσιογράφος. Ήταν μέλος της ΕΣΗΕΑ.

 Σταδιοδρομία 
Η πρώτη του εργασία, στη δημοσιογραφική του καριέρα, ήταν στην εφημερίδα «Ελεύθερη Ώρα» το 1989, στην οποία εργάστηκε μέχρι το 1996, ως αστυνομικός συντάκτης. Στη συνέχεια απασχολήθηκε επίσης στο αστυνομικό ρεπορτάζ, σε διάφορα μέσα ενημέρωσης, όπως στον Ρ/Σ «ΠΛΑΝΕΤ», σε τηλεοπτική εκπομπή του ΣΚΑΪ, και στην εφημερίδα «Εξουσία».

Για πολλά χρόνια υπήρξε αστυνομικός συντάκτης στον τηλεοπτικό σταθμό ANT1, ως το έτος 2017. Στη συνεχεία και μέχρι την ημέρα της δολοφονίας του συμμετείχε στην εκπομπή Αλήθειες με τη Ζήνα στο Star Channel. Επίσης, είχε δημιουργήσει και τη δική του ενημερωτική ιστοσελίδα Bloko, με θεματολογία σχετική με το αστυνομικό ρεπορτάζ.

Ήταν νυμφευμένος και πατέρας ενός παιδιού. Ο Καραϊβάζ υπήρξε επίσης συνεργάτης της εφημερίδας Ελεύθερος Τύπος.

 Δολοφονία 
Ο Γιώργος Καραϊβάζ δολοφονήθηκε στις 9 Απριλίου 2021, έξω από το σπίτι του στον Άλιμο, από δύο άτομα που επέβαιναν σε δίκυκλο. Οι πρώτες ενδείξεις αναφέρουν ότι πρόκειται για στυγνή δολοφονία από το οργανωμένο έγκλημαΛ. Οικονόμου για δολοφονία Καραϊβάζ: Οι έρευνες δείχνουν οργανωμένο έγκλημα (βλ. συμβόλαιο θανάτου).Δολοφονία Καραϊβάζ: Συμβόλαιο θανάτου βλέπει η ΕΛ.ΑΣ. Ανακοινώσεις για τη δολοφονία του Γ. Καραϊβάζ έκαναν όλα τα πολιτικά κόμματα,Ο πολιτικός κόσμος για την εκτέλεση του Γιώργου Καραϊβάζ όπως επίσης και η πρόεδρος της Ευρωπαϊκής Επιτροπής Ούρσουλα φον ντερ Λάιεν, η οποία ανέφερε ότι η δολοφονία ενός δημοσιογράφου σε μια ευρωπαϊκή χώρα είναι μια απεχθής και δειλή πράξη και εξέφρασε την ελπίδα να βρεθούν σύντομα οι δράστες. Οι Δημοσιογράφοι Χωρίς Σύνορα σε έκθεσή τους αναφέρουν ότι ο Καραϊβάζ δολοφονήθηκε μετά από ρεπορτάζ για ομάδα εγκληματιών και αστυνομικών που φέρεται να εκβιάζουν νυχτερινά μαγαζιά για χρήματα σε αντάλλαγμα προστασίας.

Ο ηλεκτρονικός υπολογιστής του Καραϊβάζ, το αυτοκίνητό του καθώς και το κινητό του τηλέφωνο είχαν σταλεί στη Διεύθυνση Εγκληματολογικών Ερευνών. Με δεδομένο ότι ο δολοφονηθείς ήταν δραστήριος δημοσιογράφος, οι αστυνομικοί θεωρούν πιθανό να ανασύρουν στοιχεία ικανά να οδηγήσουν στα ίχνη των φυσικών κυρίως όμως των ηθικών αυτουργών της δολοφονίας. Οι ερευνητές της Ασφάλειας φέρονται να έχουν καταλήξει στο συμπέρασμα ότι στη δολοφονία του Καραϊβάζ συμμετείχαν δύο ομάδες δραστών. Η πρώτη παρακολουθούσε τον δημοσιογράφο κατά την έξοδο του από τις εγκαταστάσεις του τηλεοπτικού σταθμού Star και ενημέρωσε για τις κινήσεις του την ομάδα των εκτελεστών.

 Οι έρευνες της ΕΛ.ΑΣ. 
Για την εξιχνίαση της δολοφονίας οι έρευνες της Ελληνικής Αστυνομίας στράφηκαν στις τηλεφωνικές κλήσεις των δύο εκτελεστών με τους τσιλιαδόρους – συνεργούς τους και στα τρία βίντεο από κάμερες ασφαλείας, στα οποία οι δύο πληρωμένοι δολοφόνοι εμφανίζονται να ελέγχουν τα στενά γύρω από την οδό Θέμου Άννινου, πριν εκτελέσουν το συμβόλαιο θανάτου. Οι έρευνες επίσης επικεντρώθηκαν στις επαφές του Καραϊβάζ με πηγές από τον υπόκοσμο και στα ρεπορτάζ που δημοσίευε στην ιστοσελίδα bloko.gr. Στις 28 Απριλίου 2023, δύο χρόνια μετά την δολοφονία του Καραϊβάζ, η αστυνομία προχώρησε σε δύο συλλήψεις ημεδαπών ηλικίας 40 και 48 ετών αντίστοιχα, οι οποίοι φέρονται να είχαν υποστηρικτικό ρόλο στη δολοφονία. Οι δύο συλληφθέντες, μετά τις πολύωρες απολογίες τους στον ανακριτή, και με την σύμφωνη γνώμη του εισαγγελέα, κρίθηκαν προφυλακιστέοι.

Δίκη και αθώωση κατηγορουμένων 
Στις 5 Ιουλίου 2024 ξεκίνησε η δίκη των κατηγορουμένων στο Μικτό Ορκωτό Δικαστήριο Αθηνών και ολοκληρώθηκε στις 31 Ιουλίου, με την αθώωσή τους λόγω αμφιβολιών. Αρκετά δημοσιεύματα έκαναν λόγο για φιάσκο, με εσπευσμένη παραπομπή τους στην δικαιοσύνη και ελλιπή στοιχεία, λόγω επικοινωνιακής διαχείρισης της υπόθεσης από την ΕΛ.ΑΣ.

Σοβαρές αντιδράσεις, προκάλεσε ο χειρισμός της υπόθεσης και η αθωωτική απόφαση, από την Διεθνή και Ευρωπαϊκή Ομοσπονδία Δημοσιογράφων.  Σε κοινή ανακοίνωσή τους έκαναν λόγο για μια μαύρη εβδομάδα για την ελευθερία του Τύπου στην Ελλάδα, όπου η ατιμωρησία παραμένει ο κανόνας, συσχετίζοντάς την με πόρισμα της Εισαγγελίας του Αρείου Πάγου, της προηγούμενης ημέρας 30 Ιουλίου, όπου απέκλεισε κάθε πιθανότητα δίωξης κατά του κρατικών υπηρεσιών και της ΕΥΠ σχετικά με το σκάνδαλο παράνομων υποκλοπών «Predatorgate».

 Παραπομπές 

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες δημοσιογράφοι του 21ου αιώνα
Κατηγορία:Δολοφονημένοι δημοσιογράφοι
Κατηγορία:Δολοφονίες στην Ελλάδα